AΓEDDU N TDINANT— November 26, 2017 0 77
Tuzen-d izen tenna-yi mantur nesflid i ugerḍ-nnek. Neg tadeggwat ad nn-nemnaggar g yigran n yimariYen. Γef tdawt, usiY-tt, tadinant, andah i ubrid . Mud inew ar ttalseY i tezlatin riY ad irireY d mamek as-tent-sselkameY. G yan wakud. Ar diY kettiY assufeY n waggu n wagirru g tancucin-nnes g yat tikkelt. Teqqen allen ar Tessecaq s usussem n uẓawan d waggu. UliY-d g umda n iswengimen-inew ha-tt dati mag nn-teqqimit? Tseqsa-yi d tfiras n wudem-nnes sseknent-i azmummeg issaren d tYufi, sin imalasen n war amyinniy a xali aya. Neddu ar ddaw yat tzemmurt illan ammas n yan yiger amiriw neqqim. Kammla fukkaY asnem n tmawin n tdinant tessiY i yuwen ar ttirireY tizlit n tmacaḥut n Yidir ar ttamez anya s wagirru ittellin s waẓya d waẓya, iYmu waggu-nnes tazwut asin-t iẓenzar n tafuyt s yigenna, tseqsa-yi Yef unamek n iwaliwen alseY-as tamacaḥut n tsekkurt, s yikez issusem-tt ugar izli. Tillas iṭṭaren sbeddant irir d tkemmayt-nneY, ar imi n taddart-nnsen, sguluY-tt-nn.
Sin wussan zrin s twada n ifker ,neg ad nemnal g wansa nna nemyar, nufa-nn adYar yuḍer, iger usin-t waman, ar nettettiy iger s wayḍ ar unna izwan, g udYar issenfin, netta ayd yuḍern s ifsan n lkif d ukwerfa-nnes d takat n lfixer d yat thituret tabaliyt, kkan ayt tacqqufin da ayd as-nniY ad neqqim diyes mayd bexxern i udYar, nsers tizukin-nneY Yef wakal ar nsawal ar i-ttales ussan-nnes n tesdawit d mamek tbda da tkemmey, alsegh-as ass amezwaru g usiY ad lmdeY i tdinant ar ttelmadeY i tezlit n Yidir baba innuba, ar as-ttiniY han mamek s tturrar ar ttirir idi, imiḥ ktiY-d ka ixessan nniY-as mani garru-nnem idd nniyt ur ti-ttiwiyt, tfest imiḥ tenna-yi mani tadinant-nnek zwar ay akennad, settuY-as awal s wawal d-usiY Yef ilugan n tirra n tutlayt tamaziYt nYwbbez g tjeṛṛumt, ar tseqsa mantur ayd nettga tinzeYt i umyag d mantur ayd nbeṭṭu ismawen, tsettey afus-nnes tameẓ ifer azegzaw ar t-tsewrerray ger ifassen-nnes, ffeYaY da ayd i-tenna seg tikkelt tameggarut g nemayannay ur urimeY agarru d tura tra twengimt-inew yuwen, terna-yi.
DdiY ar tigemmi, ssirdeY iḍaren itkaren s tidi d ugḍṛur kecmeY aḥanu-inew, imik snaYseY iba n tdinant g wansa-nnes, seqsaY ultma tenna-yi hat iffer-tt baba g uḥanu-nnes uresss max, nger-d imensi ar nesflid i ineYmisen n Eljazira, mani tadinant-inew a baba? Ayd nniY ifest imiḥ inna-yi ur ǧin tlid d walḥrufen-nnek seg mayd ak-d-yiwey igm-ak aqecbu-inn ukkfis aselmad n Math inna-yi ur yad da teqqart amm useggwas izrin d usar tannayt tadinant ar tYert mezyan. S tidet riY ad siwleY maka ka n tYawsa agensu-new tennayi rar-tt i wul-nnek tfest kcmeY aḥanu-new, ukiY s udḥac dat tektiwin n baba maka ur idd yat tdinant ayd illan, ar swengimeY g wahli, anelli ar ittiziy Yifi, YufaY s tidi, kecmeY yan udlis ad settuY akemmer-inew . G iznen qqiseY-as tinew, s uqnad d wul itebbin tenna-yi nwis mma-nnes tuta diyes aḍu n tbaYYa temzaray ides g teskalya n tberjiyt, yaY usidd azeggwaY tawengimt n mma-nnes, teggal s tgallit taxatart usar as-tikki awd aryyal ar tebḍu d garru, is trid aY-tessiYt azwar g laelu, mayd ira ad yini baba-nnem i imeddukkal-nnes d mani riY ad sikkeY udem-inew dat tutmin a illis n lḥram, as tenna mma-nnes s uzeaf, temqet iYef-nnes g uzmez g ṭṭaren Yifes inuẓir n treggam temqet maY ad d-tlal d terbat, d maY ad ur yili Yures uzref ad tesker ayenna tra war ad trar taYdeft i umetti yudan abuYlu ula tawja-nnes iskaren ayenna ukzen madden yaḍen, ulac masen-inmen.
Ḍart imkli n usekka-nnes, teṭṭaqes tafuyt g igenna, inker yan uzwu d-yusin agedṛur n umerdul s imawen n tadderwin, anezwi n uress, laḥ mani ikka yan laḥ mayd ifares awdyan, yat tYawsa ayd illan, asenned, ayd tt-ifran. MmeYrdeY ar tḥasabeY ussan imyaren wiyyeḍ, gen Yuri ismawen n imalas Acur, ur da kettiY xes ass g tt-temnaleY, kammla rnuY yan imik han Numidya teYra-d g ttiliYri, tenna-yi nwad anemnal dYi dYi, s tidet tizwuri ur riY, maka llig i-tenna nwis amukris-nnes issenY-as allaY, tra mayd as-isettun akemmer-nnes. HezzaY-tt s Ḥmad Sslee, gulaY-nn Yures yinniy-i inna-yi ican ka ṛṛay, nniY-as ican ka ṛṛay, iwa ssiY, irar-i iwa ara amzeY Yures semmus n iYdduten n Philip Mouris snimmreY-t asiY kra n uYu amzeY abrid s igran iṣinṣṣiyen n wazal n uwilan.
Tuwi-d aYu , twalf-t tafugla, ur k-ixessa xes kan tiyni neg tutra da, ayd d-tenna seg ueraq urta tt-nn-gulaY nniY-as ula dYy han iferxan d igwra d walim d tuga gan-am cchud ! ar tessa, neqqim fekeY-as aYdduten, tenna-yi sber ad d-uYuleY teddu s ḍart usklu n lluz tasid tadinant, mag tufit diY tadinant a taneimalt! tumez-tt Yur illis n eemmi-nnes s iYnan, snimmreY-tt, tt-d-yiwin neqqim tessiY I wagarru ar tleddey aggu s wansa akw iYban g turin-nnes tessufeY-t-id g yat tikkelt, armeY nekkin tadinant is tnem , thyya! ur da kemmiY maka ur da yi-isxub ka aḍu mek ikmi tama-new, ur i-igi Ṛebbi, ktiY-d tizlit n Drusen winna yukzen n Imezna, ar tt-ttirireY, tsexsey aYeddu, sbeddeY aẓawan, nniY-as maY? Trar-i riY ad idek muneY g unya d iwaliwen, kkat nek ar ttirieY, nbdu, s tidet Yures agerḍ iḥlan , issusme-t yirir imiḥ han Yugerten d Eetman sussan-d kan tfruxt zrin YifneY tkuren-aY acḍaḍen s tiyni takalilut, neccur masečča d uYjdim nirir ku tasga imik tizlatin n Ali Amrane d Ideflawen d lwennas d SaYru d Tifyur ccarent aẓawan d ibucamen illan afella n isekwla aY-ittin, swunfun yiman-nneY ugar tali-d tatsa. TessaY i ugarru ameggaru ar itesmur ar ittesmur ides usidd n tafuyt, sulen-d kraḍ wussan i ṛemḍan, mamek nesskar ad nettmyinniy? Ar dinnaY naf-as abrid. Nemsadam nbeḍu.
Ikcem sidna ṛemḍan, narem diyes laẓ d fad, neg timẓurin n taddart, mek neffeY hill tadeggwat ad d-nawey akuffi n tin wučči. Ur yad da netmnal s wass, maka tga talemmiẓt ad naY tacamma n uḍar g Beṛṛa n Id Beṛṛa d imeddukkal . Izrey imalas amezwaru Yef imezdaY amm useggwas, tetkur tmezgida ar imi s wenna iran ad issired iman-nnes g txendallasin n useggwas mayd ila, s tidet udmawen iteddun s tmezgida ig ifukka wayyur n laẓ da snimmiren Afqqih gen ides timnilit aseggwas d-iddan, ad ur timnilit ! nekwni nemnal g wammas n imalas wiss sin ḍart tin wučči g unsa-nneY tawi-d tadinant d garru d tecamein, neqqim ar nessflid i luqran n tmezgidiwin n tmazirt immezday g imezyan-nneY, irwey amm talxca, ur yad nessin mayd nettameẓ nemyamaẓ ifassen ar tessufuY aggu ammas n tillas, llig tfukka, neqqim ar netmsksiw azneY udem-inew teswererrey winnes medzen wancucen-nneY s taṭfi d waḍu n garru issiY digneY times n uṛamsu, msekcament tfekkiwin-nneY s imik imik ar nessflid i llah ukbar. SbeddeY assudem-inew tenna-yi mak yaYen, nniY-as ukzeY kan usidd ikka-d aẓey-inn, inmili-d usidd akzeY is ayt tacqufin ayd d-ikcmen ad assen diY iYef s tYawsiwin n uduhdu; nemmuttey s yan uqbu n ufrux iḍran s wakal, neqqim nniY-as ur i-tettired ass-a am-irireY ka, swa maYef !!
– Is aẓawan as-d-nettddu mid ka yaḍen? MaY allig da nettjmue?
– Aẓawan-nnek iḥla Yuri d riY ad lmdeY i tdinant d iḥla Yuri iYimi idek, maY mayd da neskar mar ad tinid aseqsi-nnaY?
– UkiY tigiriwin-a is i-temyart wahli d ur kem-riY ad tirid ka neY tettert ka nna mi ur YiyeY, ur riY aqmmee n awdyan, ur da zerriY nekk imeddukkal-inew muneY idem tta ur neccar xes tiddukkla d taymat!
– Uhu, ur ttinit imkinnaY, tessent hat dima da ak-ttiniY tḥlit Yuri d ur ufiY g iYrem-a mayd i-ittakzen ugar-nnek.
– MaY ddag illa ma kem-ittakzen ugar-inew ad tegt tizizwit tayellt ẓares tezrit-i tezrit adYar-nnem.
Tfest ur tenni adu, nenker, ad tt-nn-sguluY taddart-nnsen, imiḥ terrez ifesti, tenna-yi dima da ttiniY g iYef-inew hat unna takit s uyenna ttakiY, nniY-as mas ttakit? Iejbi uYjdim idek s yat daraja ur tYiyt ad tswert, dima riYek tama-new, tamzt-i afus, ayenna riY afdaḥ. Ur igi afdaḥ xes mr ur iss tumint, afdaḥ da t-skaren akw madden maka ur da ttinin hat nra-t, da teskaren hill ,ccil-i hat ur baḍeY g iYef-inew d ur da sselkuY raYabat-inew ayenna riY skreY-t, ngulu-nn taddart tekcem kkeY dinnaY s Yur ayt tacqufin.
Nemnaggar itsen wussan ḍart wa, nmun ar adYar nniY-as mani tadinant i-tennit ad d-tawit, trari-d mani aYeddu tennit ad d-tawit, ur d uwiY aYeddu d ur d-tuwi tadinant nennaY. Nemsisi nuYul diY nennaY.
Yaru-t: Masin AGNAW
Virginia , US , g 02/22/2016
srd_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn zho_Hant